ΑΠΟΦΑΣΗ ΤΟΥ ΣΥΜΒΟΥΛΙΟΥ

της 28ης Φεβρουαρίου 2000

σχετικά με το καθεστώς των εθνικών εμπειρογνωμόνων σε στρατιωτικά θέματα οι οποίοι αποσπώνται στη Γενική Γραμματεία του Συμβουλίου κατά τη μεταβατική περίοδο

(2000/178/ΚΕΠΠΑ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την Ευρωπαϊκή Ένωση, και ιδίως το άρθρο 28 παράγραφος 1,

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 207 παράγραφος 2,

Εκτιμώντας τα ακόλουθα:

(1) Το Συμβούλιο εξέδωσε στις 14 Φεβρουαρίου 2000 την απόφαση 2000/144/ΚΕΠΠΑ για την ίδρυση του προσωρινού στρατιωτικού οργάνου(1).

(2) Στις 14 Φεβρουαρίου 2000, το Συμβούλιο εξέδωσε την απόφαση 2000/145/ΚΕΠΠΑ σχετικά με την προσωρινή απόσπαση εθνικών εμπειρογνωμόνων σε στρατιωτικά θέματα στη Γενική Γραμματεία του Συμβουλίου(2).

(3) Η απόφαση 2000/145/ΚΕΠΠΑ, σύμφωνα με τα οριζόμενα στο άρθρο 4 της ιδίας, αρχίζει να παράγει αποτελέσματα μόνον αφού το Συμβούλιο θεσπίσει τους κανόνες που θα διέπουν την απόσπαση των εμπειρογνωμόνων αυτών.

(4) Είναι επομένως ενδεδειγμένο να ορισθούν οι κανόνες αυτοί.

ΑΠΟΦΑΣΙΖΕΙ:

ΚΕΦΑΛΑΙΟ 1

ΓΕΝΙΚΕΣ ΔΙΑΤΑΞΕΙΣ

Άρθρο 1

Οι εθνικοί εμπειρογνώμονες σε στρατιωτικά θέματα (εφεξής "στρατιωτικοί εμπειρογνώμονες") που αποσπώνται στη Γενική Γραμματεία του Συμβουλίου κατά τη μεταβατική περίοδο σύμφωνα με τα οριζόμενα στην απόφαση 2000/145/ΚΕΠΠΑ διέπονται από τους κανόνες που ορίζονται στην παρούσα απόφαση.

Άρθρο 2

Οι αποσπασμένοι στρατιωτικοί εμπειρογνώμονες πρέπει να είναι υπήκοοι κράτους μέλους της Ευρωπαϊκής Ένωσης.

Άρθρο 3

Διάρκεια της απόσπασης

1. Οι στρατιωτικοί εμπειρογνώμονες μπορούν να αποσπώνται επί τριετές το πολύ διάστημα. Σε εξαιρετικές περιπτώσεις και ανάλογα με τα συγκεκριμένα καθήκοντα, η απόσπαση μπορεί να παρατείνεται επί διάστημα ενός το πολύ έτους.

Οι αποσπώμενοι στρατιωτικοί εμπειρογνώμονες υπηρετούν με πλήρη απασχόληση καθόλη τη διάρκεια της απόσπασής τους.

2. Η πιθανή διάρκεια της απόσπασης καθορίζεται εξαρχής με ανταλλαγή επιστολών μεταξύ του Γενικού Γραμματέα/Ύπατου Εκπροσώπου και του Μόνιμου Αντιπροσώπου του ενδιαφερόμενου κράτους μέλους.

Άρθρο 4

Καθήκοντα

1. Οι αποσπασμένοι στρατιωτικοί εμπειρογνώμονες δίδουν στρατιωτική πραγματογνωμοσύνη στο προσωρινό στρατιωτικό όργανο και στον Γενικό Γραμματέα/Ύπατο Εκπρόσωπο.

Οι αποσπασμένοι στρατιωτικοί εμπειρογνώμονες εκτελούν τα καθήκοντα που τους ανατίθενται υπό τον Γενικό Γραμματέα/Ύπατο Εκπρόσωπο και βάσει της στρατιωτικής καθοδήγησης του προσωρινού στρατιωτικού οργάνου, στα πλαίσια προκαθορισμένου προγράμματος εργασίας ή περιγραφής καθηκόντων.

2. Οι αποσπασμένοι στρατιωτικοί εμπειρογνώμονες δεν μπορούν να αναλάβουν δεσμεύσεις εξ ονόματος της Γενικής Γραμματείας έναντι τρίτων, εκτός εάν τους έχουν δοθεί ειδικές εντολές υπό την αιγίδα του Γενικού Γραμματέα/Ύπατου Εκπροσώπου.

Άρθρο 5

Κοινωνική ασφάλιση και ιατροφαρμακευτική περίθαλψη

1. Οι αποσπασμένοι στρατιωτικοί εμπειρογνώμονες εξακολουθούν να υπάγονται στην εθνική κοινωνικοασφαλιστική τους νομοθεσία, συμπεριλαμβανομένων των διατάξεων των σχετικών με την ιατροφαρμακευτική περίθαλψη.

2. Πριν αρχίσει η περίοδος της απόσπασης, η εθνική διοίκηση από την οποία πρόκειται ν' αποσπαστεί ο στρατιωτικός εμπειρογνώμονας πιστοποιεί στη Γενική Γραμματεία ότι αυτός θα εξακολουθεί κατά τη διάρκεια της απόσπασής του να υπόκειται στην κοινωνικοασφαλιστική νομοθεσία, συμπεριλαμβανομένων των διατάξεων των σχετικών με την ιατροφαρμακευτική περίθαλψη, που διέπει τη διοίκηση αυτή, η οποία και θα αναλαμβάνει την ευθύνη για τα έξοδα στα οποία υποβάλλεται ο εμπειρογνώμονας στην αλλοδαπή.

Άρθρο 6

Ασφάλιση κατά ατυχημάτων

Η Γενική Γραμματεία καλύπτει τους αποσπασμένους στρατιωτικούς εμπειρογνώμονες κατά των κινδύνων ατυχήματος, υπό τους όρους που ισχύουν στη Γενική Γραμματεία για το προσωπικό που δεν διέπεται από τον κανονισμό υπηρεσιακής κατάστασης των υπαλλήλων, και αυτό από την ημέρα που αναλαμβάνει ο στρατιωτικός εμπειρογνώμονας τα καθήκοντά του.

Άρθρο 7

Διακοπή ή τερματισμός της απόσπασης

1. Ο Γενικός Γραμματέας/Ύπατος Εκπρόσωπος μπορεί να εγκρίνει την επί κάποιο χρονικό διάστημα διακοπή της απόσπασης και καθορίζει τους σχετικούς όρους. Οι αποζημιώσεις που προβλέπονται στα άρθρα 13 και 14 καταβάλλονται μόνον αν η διακοπή ζητηθεί από τον Γενικό Γραμματέα/Ύπατο Εκπρόσωπο.

2. Η απόσπαση μπορεί να τερματιστεί αν αυτό απαιτεί το συμφέρον της Γενικής Γραμματείας ή της εθνικής διοίκησης του εμπειρογνώμονα, ή για οποιαδήποτε άλλη ικανή αιτία.

ΚΕΦΑΛΑΙΟ ΙΙ

ΔΙΚΑΙΩΜΑΤΑ ΚΑΙ ΥΠΟΧΡΕΩΣΕΙΣ ΤΟΥ ΑΠΟΣΠΑΣΜΕΝΟΥ ΕΘΝΙΚΟΥ ΕΜΠΕΙΡΟΓΝΩΜΟΝΑ

Άρθρο 8

1. Ο αποσπασμένος στρατιωτικός εμπειρογνώμονας ασκεί τα καθήκοντά του και συμπεριφέρεται έχοντας ως γνώμονα αποκλειστικώς τα συμφέροντα του Συμβουλίου και σύμφωνα με τις εθνικές διατάξεις που διέπουν την απόσπασή του.

2. Ο αποσπασμένος στρατιωτικός εμπειρογνώμονας αποφεύγει κάθε πράξη και, ειδικότερα, κάθε δημόσια έκφραση γνώμης που δύναται να έχει αντίκτυπο επί της θέσης του.

3. Ο αποσπασμένος στρατιωτικός εμπειρογνώμονας ο οποίος καλείται, κατά την εκτέλεση των καθηκόντων του, να αποφανθεί επί θέματος ο χειρισμός ή η έκβαση του οποίου άπτεται των προσωπικών του συμφερόντων κατά τρόπον ώστε να περιορίζει την ανεξαρτησία του, ενημερώνει σχετικά τον επικεφαλής της υπηρεσίας στην οποία έχει τοποθετηθεί.

4. Ο αποσπασμένος στρατιωτικός εμπειρογνώμονας τηρεί τη μεγαλύτερη δυνατή διακριτικότητα σε ό,τι αφορά όλα τα γεγονότα και τις πληροφορίες που περιέρχονται στην αντίληψή του κατά την άσκηση ή επ' ευκαιρία των καθηκόντων του· δεν επιτρέπεται να ανακοινώνει, με οποιονδήποτε τρόπο, σε μη εξουσιοδοτημένο πρόσωπο, έγγραφα ή πληροφορίες που δεν έχουν ήδη δοθεί νομίμως στη δημοσιότητα. Στην υποχρέωση αυτή υπόκειται και μετά τη λήξη της απόσπασής του, χωρίς αυτό να θίγει τις σχετικές εθνικές διατάξεις.

5. Ο αποσπασμένος στρατιωτικός εμπειρογνώμονας, είτε μόνος είτε σε συνεργασία με άλλους, δεν δημοσιεύει ούτε δίνει προς δημοσίευση κείμενα σχετιζόμενα με τη δραστηριότητα της Ευρωπαϊκής Ένωσης, εφόσον δεν έχει λάβει σχετική άδεια σύμφωνα με τους όρους και τους κανόνες που ισχύουν στη Γενική Γραμματεία.

6. Ο αποσπασμένος στρατιωτικός εμπειρογνώμονας υπόκειται στους κανόνες και κανονισμούς ασφαλείας που ισχύουν στη Γενική Γραμματεία, χωρίς αυτό να θίγει τις υποχρεώσεις εθνικής ασφάλειας τις οποίες εξακολουθεί να υπέχει.

7. Ο αποσπασμένος στρατιωτικός εμπειρογνώμονας εξακολουθεί να υπόκειται στους εθνικούς πειθαρχικούς κανονισμούς. Ο Γενικός Γραμματέας/Ύπατος Εκπρόσωπος μπορεί να γνωστοποιήσει στις εθνικές αρχές κάθε παράβαση των κανόνων που ορίζονται ή αναφέρονται στην παρούσα απόφαση εκ μέρους αποσπασμένου στρατιωτικού εμπειρογνώμονα.

8. Όλα τα δικαιώματα επί των έργων που έχει εκτελέσει αποσπασμένος στρατιωτικός εμπειρογνώμονας κατά την άσκηση των καθηκόντων του αποτελούν ιδιοκτησία της Γενικής Γραμματείας.

9. Ο αποσπασμένος στρατιωτικός εμπειρογνώμονας υποχρεούται να διαμένει στον τόπο διορισμού του ή σε απόσταση μη παρεμποδίζουσα τη δέουσα άσκηση των καθηκόντων του.

10. Ο αποσπασμένος στρατιωτικός εμπειρογνώμονας επικουρεί και συμβουλεύει τους ανωτέρους κοντά στους οποίους έχει τοποθετηθεί και είναι υπεύθυνος έναντι αυτών για την εκτέλεση των καθηκόντων που του ανατίθενται.

ΚΕΦΑΛΑΙΟ ΙΙΙ

ΟΡΟΙ ΕΡΓΑΣΙΑΣ ΤΟΥ ΑΠΟΣΠΑΣΜΕΝΟΥ ΣΤΡΑΤΙΩΤΙΚΟΥ ΕΜΠΕΙΡΟΓΝΩΜΟΝΑ

Άρθρο 9

Ωράρια

Ο αποσπασμένος στρατιωτικός εμπειρογνώμονας υπόκειται στο ωράριο που ισχύει στη Γενική Γραμματεία.

Άρθρο 10

Άδειες και επίσημες αργίες

Ο αποσπασμένος στρατιωτικός εμπειρογνώμονας υπόκειται στους οικείους εθνικούς κανόνες ως προς την ετήσια και ειδική άδεια, εφαρμόζονται δε και σ' αυτόν οι επίσημες αργίες που ισχύουν στη Γενική Γραμματεία.

Άρθρο 11

Διαχείριση - Έλεγχος

Η διαχείριση και ο έλεγχος των αδειών και των ωραρίων ανατίθενται στο Γενικό Γραμματέα/Ύπατο Εκπρόσωπο ή τον αναπληρωτή Γενικό Γραμματέα. Για το σκοπό αυτό, με την αναφερόμενη στο άρθρο 16 παράγραφος 2 ανταλλαγή επιστολών κοινοποιούνται και οι σχετικές με την προβλεπόμενη άδεια πληροφορίες, και ειδικότερα το ετήσιο υπόλοιπο του ενδιαφερομένου.

ΚΕΦΑΛΑΙΟ IV

ΧΡΗΜΑΤΙΚΕΣ ΑΠΟΛΑΒΕΣ

A. Αποδοχές

Άρθρο 12

Αποδοχές

Οι αποδοχές του αποσπασμένου στρατιωτικού εμπειρογνώμονα εξακολουθούν ν' αποτελούν εξ ολοκλήρου ευθύνη του οικείου κράτους μέλους.

B. Επιστροφή εξόδων

Άρθρο 13

Έξοδα ταξιδίου

1. Ο αποσπασμένος στρατιωτικός εμπειρογνώμονας που δεν έχει μετακομίσει την οικοσκευή του από τον τόπο πρόσληψης στον τόπο υπηρεσίας δικαιούται μηνιαίας καταβολής ποσού που αντιστοιχεί στο κόστος ενός ταξιδίου με επιστροφή από τον τόπο υπηρεσίας στον τόπο πρόσληψης. Η πληρωμή πραγματοποιείται στο τέλος κάθε μήνα ή την τελευταία ημέρα παροχής υπηρεσιών εφόσον η παροχή δεν αντιστοιχεί σε πλήρη μήνα. Το ποσό καθορίζεται, κατ' αποκοπήν με βάση το κόστος του σιδηροδρομικού εισιτηρίου πρώτης θέσης, όταν η απλή διαδρομή δεν υπερβαίνει την απόσταση των 500 χιλιομέτρων Αν η διαδρομή υπερβαίνει τα 500 χιλιόμετρα ή περιλαμβάνει και θαλάσσιο τμήμα, το ποσό καθορίζεται με βάση το κόστος του αεροπορικού εισιτηρίου οικονομικής θέσης με μειωμένη τιμή (τη χαμηλότερη τιμή που προσφέρουν οι εθνικές αεροπορικές εταιρίες που συνδέουν τον τόπο πρόσληψης και τον τόπο υπηρεσίας).

2. Η τιμή που λαμβάνεται υπόψη είναι εκείνη που ισχύει την 1η Ιανουαρίου του τρέχοντος έτους στο γραφείο ταξιδίων της Γενικής Γραμματείας. Η τιμή αυτή αναθεωρείται την 1η Ιουλίου για τις χώρες για τις οποίες το κόστος έχει αυξηθεί κατά ποσοστό άνω του 5 % από την 1η Ιανουαρίου. Για τους μη πλήρως δεδουλευμένους μήνες, το ποσό υπολογίζεται κατ' αναλογία του αριθμού δεδουλευμένων ημερών.

3. Αν ο αποσπασμένος στρατιωτικός εμπειρογνώμονας έχει μετακομίσει την οικοσκευή του από τον τόπο πρόσληψης στον τόπο διορισμού, δικαιούται κατ' έτος, για τον ίδιο, το (τη) σύζυγό του καθώς και τα συντηρούμενα τέκνα του, κατ' αποκοπήν καταβολής των εξόδων ενός ταξιδίου με επιστροφή από τον τόπο υπηρεσίας στον τόπο πρόσληψης, σύμφωνα με τους κανόνες και υπό τους όρους που ισχύουν στη Γενική Γραμματεία.

4. Σύμφωνα με τους κανόνες και τους όρους που ισχύουν στη Γενική Γραμματεία, ο αποσπασμένος στρατιωτικός εμπειρογνώμονας δικαιούται επιστροφής εξόδων ταξιδίου:

α) για τον ίδιο:

- επ' ευκαιρία της έναρξης της απόσπασής του, από τον τόπο πρόσληψης στον τόπο υπηρεσίας,

- επ' ευκαιρία της λήξης της απόσπασής του, από τον τόπο υπηρεσίας στον τόπο πρόσληψης·

β) για το (τη) σύζυγο και τα συντηρούμενα τέκνα του:

- επ' ευκαιρία της μετακόμισης, από τον τόπο πρόσληψης στον τόπο υπηρεσίας,

- επ' ευκαιρία της λήξης της απόσπασης, από τον τόπο υπηρεσίας στον τόπο πρόσληψης.

5. Για τους σκοπούς της παρούσας απόφασης, ως τόπος πρόσληψης θεωρείται ο τόπος στον οποίο ο αποσπασμένος στρατιωτικός εμπειρογνώμονας ασκούσε τα καθήκοντά του πριν από την απόσπασή του, ως τόπος υπηρεσίας δε ο τόπος όπου βρίσκεται η υπηρεσία στην οποία έχει αποσπασθεί. Οι τόποι αυτοί προσδιορίζονται κατά την ανταλλαγή επιστολών του άρθρου 16 παράγραφος 2.

6. Στην ανταλλαγή επιστολών του άρθρου 16 παράγραφος 2 μπορεί να προβλέπεται και ότι η Γενική Γραμματεία δεν θα καλύπτει έξοδα ταξιδιού.

Άρθρο 14

Έξοδα μετακόμισης

1. Ο αποσπασμένος στρατιωτικός εμπειρογνώμονας δικαιούται επιστροφής των εξόδων μετακόμισης της οικοσκευής του σύμφωνα με τους κανόνες και τους όρους που ισχύουν στη Γενική Γραμματεία και με τις παραγράφους 2 και 3 του παρόντος άρθρου.

2. Ο αποσπασμένος στρατιωτικός εμπειρογνώμονας που υποχρεούται να μεταφέρει την κατοικία του στον τόπο υπηρεσίας για να συμμορφωθεί με την οριζόμενη στο άρθρο 8 παράγραφος 9 υποχρέωση μπορεί να μετακομίσει την οικοσκευή του εντός έξι μηνών, κατ' ανώτατο όριο, από την έναρξη των καθηκόντων του, εφόσον η προβλεπόμενη διάρκεια της απόσπασης είναι τουλάχιστον δύο ετών και ο τόπος πρόσληψης βρίσκεται σε απόσταση ανώτερη των 50 χιλιομέτρων από τον τόπο υπηρεσίας.

3. Κατά τη λήξη της απόσπασης, η μετακόμιση πρέπει να πραγματοποιηθεί εντός ενός έτους.

4. Στην αναφερόμενη στο άρθρο 16 παράγραφος 2 ανταλλαγή επιστολών μπορεί να προβλέπεται ότι η Γενική Γραμματεία δεν θα καλύπτει έξοδα μετακόμισης.

Άρθρο 15

Επίσημες μετακινήσεις και συναφή έξοδα

1. Ο αποσπασμένος στρατιωτικός εμπειρογνώμονας μπορεί να σταλεί σε επίσημες μετακινήσεις σύμφωνα με το άρθρο 4.

2. Τα έξοδα των επίσημων μετακινήσεων επιστρέφονται σύμφωνα με τους κανόνες και τους όρους που ισχύουν στη Γενική Γραμματεία για την επιστροφή των ανάλογων εξόδων των υπαλλήλων.

ΚΕΦΑΛΑΙΟ V

ΔΙΟΙΚΗΤΙΚΕΣ ΚΑΙ ΔΗΜΟΣΙΟΝΟΜΙΚΕΣ ΔΙΑΤΑΞΕΙΣ

Άρθρο 16

Δημοσιονομικός καταλογισμός - Συμβάσεις

1. Οι δαπάνες που προκύπτουν από την απόσπαση στρατιωτικών εμπειρογνωμόνων καταλογίζονται στη γραμμή 1113 του προϋπολογισμού του Συμβουλίου.

2. Η απόσπαση και η τυχόν παράτασή της πραγματοποιείται μέσω ανταλλαγής επιστολών μεταξύ του Γενικού Γραμματέα/Ύπατου Εκπρόσωπου και του Μόνιμου Αντιπροσώπου του ενδιαφερόμενου κράτους μέλους. Στις επιστολές αναφέρεται το όνομα των αρμοδίων για τις πρακτικές λεπτομέρειες της απόσπασης στα πλαίσια της παρούσας απόφασης. Ο αποσπασμένος στρατιωτικός εμπειρογνώμονας καλείται να παρουσιασθεί, την πρώτη ημέρα της απόσπασής του, στην αρμόδια υπηρεσία της γενικής διεύθυνσης διοίκησης και πρωτοκόλλου για τη διεκπεραίωση των οικείων διοικητικών διατυπώσεων.

Άρθρο 17

Εκκαθάριση των δαπανών

Οι πληρωμές διενεργούνται από την αρμόδια υπηρεσία της γενικής διεύθυνσης διοίκησης και πρωτοκόλλου, σε ευρώ, σε τραπεζικό λογαριασμό που ανοίγεται σε τραπεζικό ίδρυμα του Βελγίου.

Άρθρο 18

Δαπάνες υποδομής

Οι δαπάνες υποδομής εργασίας (γραφεία, έπιπλα, μηχανήματα κ.λπ.) των αποσπασμένων στρατιωτικών εμπειρογνωμόνων, οι οποίες πληρώνονται από πιστώσεις διοικητικής λειτουργίας, καταλογίζονται στις εν λόγω πιστώσεις.

Άρθρο 19

1. Η παρούσα απόφαση αρχίζει να ισχύει από την ημέρα της έκδοσής της.

2. Η παρούσα απόφαση εφαρμόζεται μέχρις ότου συγκροτηθούν τα μόνιμα όργανα της κοινής ευρωπαϊκής πολιτικής ασφάλειας και άμυνας.

Άρθρο 20

Η παρούσα απόφαση δημοσιεύεται στην Επίσημη Εφημερίδα.

Βρυξέλλες, 28 Φεβρουαρίου 2000.

Για το Συμβούλιο

Ο Πρόεδρος

J. PINA MOURA

(1) ΕΕ L 49 της 22.2.2000, σ. 2.

(2) ΕΕ L 49 της 22.2.2000, σ. 3.